
ЩытыкIэ гугъу зэритым къыхокI
Франджым и президент Олланд Франсуа я къэралым къызэрымыкIуэ щытыкIэ щыIэ зэрыхъуар жиIащ икIи абы теухуа унафэ къищтащ.
Экономикэми социальнэ IэнатIэми щыщыIэ гугъуехьхэр къызыхэкIар лэжьапIэншагъэрауэ къелъытэ къэрал унафэщIым икIи а щытыкIэм къикIыным Франджым и правительствэм еврэ мелардитI хухихыну зэрыхьэзырри къыхигъэщащ.
«Илъэс кIуам къэралым къызэрымыкIуэ щытыкIэ щыдгъэувауэ щытащ террористхэм я зэранкIэ. Иджы, дунейм къыщыхъу зэрыхьзэрийхэм я зэранкIэ, дэ къэтлъытэн хуей хъуащ экономикэми цIыхухэм псэукIэ тэмэм къахузэгъэпэщынми Iуэхур зэрыщымыщIагъуэр. Шынагъуэншагъэр къызэгъэпэщын Iуэхум кIэлъыкIуэу нэхъыщхьэу къэлъытапхъэр цIыхухэм IэнатIэ яIэнырщ», — жиIащ Олланд Париж дэт IуэхущIапIэхэм я унафэщIхэм щаIущIам.
Тхьэмахуэм къриубыдэу цIыхухэр сыхьэт 35-кIэ фIэкIа мыгъэлэжьэныр IэнатIэншэхэм я бжыгъэр гъэмэщIэнымкIэ зы Iэмалу къагъэсэбэп хъуну къелъытэ къэрал унафэщIым. Апхуэдэуи цIыху мин 500 IэщIагъэ зэмылIэужьыгъуэхэм хурагъэджэну, щIалэгъуалэр лэжьапIэ къэзыщтэ IуэхущIапIэхэми зыщIагъэкъуэну зэрамурадыр къыхигъэщащ Олланд.
Израилым Iэпхъуэжхэр нэхъыбэ мэхъу
КъухьэпIэ Европэм и къэралхэм щыпсэу журтхэм ящыщ куэд Израилым Iэпхъуэжащ блэкIа илъэсым.
«Сохнут» агентствэм къызэритымкIэ, 2015 гъэм я адэжьхэм я щIыналъэм кIуэжащ цIыху 9800-рэ. Мин зыбжанэ европэ къэралхэм икIри, нэгъуэщI щIыпIэхэм Iэпхъуащ. Нэхъыбэ дыдэу журтхэр къызэрыкIыжар Франджырщ, абы кIэлъокIуэ Инджылызыр, Бельгиер, Италиер. Защтэу апхуэдиз цIыху Европэм щIиIэпхъукIым и щхьэусыгъуэу агентствэм и унафэщI Щаранский Максим къилъытэр а къэралхэм ущыпсэуну шынагъуэ зэрыхъуарщ.
